Lideri BiH se u Washingtonu dogovorili da pokrenu proces ustavnih promjena
Ovo je istorijsko postignuće, jer znači da Daytonski sporazum sada može biti moderniziran, da država može biti jača, da podjela medju e
Sinoć je u ambasadi BiH, na prigodnoj svečanosti, saopćeno da su predstavnici 8 političkih partija iz BiH i tri člana Predsjedništva BiH postigli sporazum i podpisali zajedničku izjavu ”Opredjeljenosti za provedbu ustavnih promjena“. Oni će danas o tome obavijestiti državnog sekretara Condoleezzu Rice sa kojom će se susresti u State Departmentu na prigodnom obilježavanju desete godišnjice Daytonskog mirovnog sporazuma. Iz Glasa Amerike u Washingtonu izvjštava Omer Vatrić. Postizanje dogovora saopćila je ambasador BiH u Washingtonu, Bisera Turković, pozivajući predsjedavajućeg Predsjedništva BiH, Ivu Miru Jovića da kaže o ostvarenom progresu. Predstavnici osam stranaka iz BiH, koje su na vlasti, danas su podpisali izjavu da žele i hoće BiH, zemlju prosperitetnu i na načelima i standardima Evopske zajednice. Prisutni su posebno pozdravili riječi pomoćnika državnog sekretara Nicholasa Burnsa koji je odao priznanje političkim liderima iz BiH na postignutom sporazumu. Kasnije u izjavi za Glas Amerike, ambasador Burns je naglasio da je to veoma važno veče za BiH. BURNS: Ovo je istorijsko postignuće, jer znači da Daytonski sporazum sada može biti moderniziran, da država može biti jača, da podjela medju etničkim grupama može biti manja, i da ljudi mogu živjeti normalan život u BiH. To je tako važno za budućnost svih ljudi u BiH. Mi smo počašćeni da Sjedinjene Države u tome mogu igrati ulogu. Mi smo veoma, veoma sretni da će državni sekretar sutra lično moći čestitati ovim liderima. VOA: Da li je postignuto iznad ili ispod očekivanja? BURNS: O, to nije manje, to je više nego smo očekivali, jer su se ovi lideri sada obavezali na proces ustavnih reformi, i nadamo se da će se složiti o jednočlanom predsjedništvu, jakom predsjedniku vlade, i jakom novom parlamentu, kako bi BiH više ličila na normalnu evropsku zemlju u smislu upravne strukture, i to je vrlo važno za budućnost zemlje. Šta se kaže u izjavi, za Glas Amerike objašnjava član Predsjedništva BiH, Sulejman Tihić. TIHIĆ:Pa ovom izjavom smo potvrdili svoju opredjeljenost da pristupimo promjenama Ustava BiH, posebno kada su u pitanju državne strukture, funkcionisanje najvažnijih institucija BH vlasti: Vijeća ministara, Parlamenta, Predsjedništva, i nadležnosti države BiH. Jasno smo rekli da je to prvi korak da sljede novi koraci. Potvrdjena je opredjeljenost SAD da i dalje učestvuje u tom procesu, i ja sam dobio obećanje da će ministar vanjskih poslova na današnjoj ceremoniji u State Departmentu pokrenuti pitanje Srebrenice i njenog posebnog statusa u BiH. VOA: Posljednji su izjavu podpisali Bariša Čolak ispred HDZ-a i Mate Bandur ispred Hrvatske narodne zajednice, a o razlozima gospodin Bandur za Glas Amerike kaže: BANDUR:Pošto smo prišli ozbiljno ovome, ne da to bude izjava kao izjava, mi smo htijeli sagledati svu problematiku koju sa sobom nosi i koju bi mogla nositi ta izjava. Zato nismo odmah podpisali, i kada smo vidjeli da je sve uredu, da to nisu kozmetičke promjene, da će ovaj ustav uistinu raditi na jednakopravnosti, suverenitetu, na konstitutivnosti svih naroda u BiH, a da pri tome država bude funkcionalna, racionalna i da bi kao takva mogla ući u evropske integracije, u EU. VOA: Daniel Serwer, iz Američkog instituta za mir koji je bio domaćin i moderator u ovim pregovorima, kaže: SERWER: Mislim da je ovo jako različito od Daytona. Sjetite se, u Daytonu smo pregovarali ne sa ljudima iz BiH, nego sa Miloševićem, Tudjmanom i samo jednim iz BiH, Alijom Iztbegovićem. Sada je to potpuno drugačija slika, niste vidjeli nikoga iz Hrvatske, i Srbije, to su ljudi iz BiH i oni koji podržavaju njihovu raspravu, ne govoreći im šta da rade, nego podržavajući njihovu raspravu, oni podstiču njihove rasprave, oni ukazuju na opcije, i važno je da to bude tako, jer oni će živjeti sa tim promjenama. VOA: Gospodin Serwer, kao i ostali ukazuje na značaj činjenice da je ovom izjavom utvrdjen i rok - da do isteka marta sljedeće godine treba unijeti ustavne izmjene u 4 oblasti: Predsjedništvo, Vlada, Parlament i ljudska prava, tako da izbori u oktobru budu sa izmjenjenim, dopunjenim ustavom BiH. Amerikanci su obradovani onim što se desilo, što se Dayton mjenja u pravcu za kojeg mislimo da je sada neophodan,rekao je Daniel Serwer.